ગુજરાત ભૌગોલિક રીતે વિવિધતા એવી ધરાવે છે કે ઉપલબ્ધ જળસંપત્તિની જે કુદરતી વિતરણ વ્યવસ્થા ઊભી થઈ છે તેનાથી સૌરાષ્ટ્ર – કચ્છને મુશ્કેલીઓ સહન કરવાનો વારો આવે છે. ગુજરાતના કુલ ભૌગોલિક વિસ્તારમાં સૌરાષ્ટ્રનો ૩૧ ટકા અને કચ્છનો ર૪ ટકા વિસ્તાર આવે છે, જ્યારે રાજ્યની કુલ જળસંપત્તિ છે તેમાંથી સૌરાષ્ટ્રને માત્ર ૯ ટકા અને કચ્છને માત્ર બે ટકા જ લાભ મળે છે પરિણામે રાજ્યના અન્ય વિસ્તારો કરતાં આ પ્રદેશમાં ખેતી અને પાણીની સમસ્યાઓ દૂર થઈ શકતી નથી. સૌરાષ્ટ્ર – કચ્છમાં પાણીની સમસ્યાને હળવી બનાવવા એટલે જ ડેમોની સંખ્યા વધારે છે, આમ છતાં સૌરાષ્ટ્રમાં પાણી સમસ્યાને હજુ સંપૂર્ણપણે હલ કરી શકાઈ નથી. ખેડૂતોને સારા વરસાદ તરફ હંમેશાં મીટ મંડાયેલી હોય છે. રાજ્યમાં દક્ષિણ ગુજરાત ખેતી અને સિંચાઈની દૃષ્ટિએ ફળદ્રુપ વિસ્તાર છે. સૌરાષ્ટ્રમાં હજુ પણ મોટા ભાગની આકાશી ખેતી છે.